# Dôvodová správa

**Všeobecná časť**

Návrh zákona, ktorým sa dopĺňa zákon č. 39/2015 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „návrh zákona“) predkladá Ministerstvo financií Slovenskej republiky ako iniciatívny.

Cieľom navrhovaného zákona je

vykonať úpravy v národnej úprave za účelom zavedenia odvodovej povinnosti z prijatého poistného pre poisťovne, ktoré vykonávajú činnosť na území Slovenskej republiky v odvetviach neživotného poistenia,

časovo efektívnejšie prerozdeľovanie finančných prostriedkov so štvrťročnou frekvenciou.

Súčasná právna úprava v zákone upravuje odvod časti poistného pre poisťovňu, poisťovňu z iného členského štátu a pobočku zahraničnej poisťovne vo výške 8 % z prijatého poistného z poistenia z povinného zmluvného poistenia zodpovednosti za škodu spôsobenú prevádzkou motorového vozidla z činnosti vykonávanej na území Slovenskej republiky za predchádzajúci kalendárny rok na osobitný účet ministerstva vnútra.

Prostriedky zo samostatného účtu rozdeľuje ministerstvo vnútra po prerokovaní s ministerstvom financií hasičským jednotkám na úhradu nákladov spojených s obstaraním materiálno-technického vybavenia, jeho údržbou a s prevádzkovaním a zložkám ministerstva vnútra na úhradu nákladov spojených s obstaraním technických prostriedkov potrebných na plnenie úloh súvisiacich s výkonom dohľadu nad bezpečnosťou a plynulosťou cestnej premávky, objasňovanie príčin nehôd v cestnej doprave, s výstavbou a vybavením koordinačných stredísk integrovaného záchranného systému a operačných stredísk tiesňového volania a s výstavbou a obstaraním technického vybavenia operačných stredísk tiesňového volania záchrannej zdravotnej služby.

 Nakoľko v súčasnosti podlieha odvodu len odvetvie povinného zmluvného poistenia zodpovednosti za škodu spôsobenú prevádzkou motorového vozidla je potrebné rozšíriť odvod aj na ostatné odvetvia neživotného poistenia. Finančné prostriedky z odvodu časti poistného budú príjmom štátneho rozpočtu Slovenskej republiky.

Kontrolu správnosti odvodu časti poistného a ukladanie sankcií bude vykonávať Daňový úrad pre vybrané daňové subjekty podľa daňového poriadku.

 Návrh zákona je v súlade s Ústavou Slovenskej republiky, s nálezmi Ústavného súdu Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie.

 Prijatie navrhovaného zákona bude mať negatívne vplyvy na podnikateľské prostredie. Navrhovaný zákon nebude mať vplyvy na rozpočet obcí a vyšších územných celkov, služby verejnej správy pre občana, z toho vplyvy služieb verejnej správy na občana, vplyvy na procesy služieb vo verejnej správe, sociálne vplyvy, informatizáciu, vplyvy na životné prostredie a zamestnanosť. Navrhovaný zákon bude mať pozitívny dopad na štátny rozpočet a rozpočet verejnej správy.